## Odluka o utvrđivanju sastava i imenovanju predsjednika, članova i tajnika Povjerenstva Vlade Republike Hrvatske za granice jedinica lokalne samouprave

### NN 31/2012 (14.3.2012.), Odluka o utvrđivanju sastava i imenovanju predsjednika, članova i tajnika Povjerenstva Vlade Republike Hrvatske za granice jedinica lokalne samouprave

31 14.03.2012 Odluka o utvrđivanju sastava i imenovanju predsjednika, članova i tajnika Povjerenstva Vlade Republike Hrvatske za granice jedinica lokalne samouprave

VLADA REPUBLIKE HRVATSKE

757

Na temelju članka 28. stavka 1. Zakona o područjima županija, gradova i općina u Republici Hrvatskoj (»Narodne novine«, br. 86/2006, 125/2006 – ispravak, 16/2007 – ispravak, 95/2008, 46/2010 –

ispravak i 145/2010), Vlada Republike Hrvatske je na sjednici održanoj 8. ožujka 2012. godine donijela

ODLUKU

O UTVRĐIVANJU SASTAVA I IMENOVANJU PREDSJEDNIKA, ČLANOVA I TAJNIKA POVJERENSTVA VLADE REPUBLIKE HRVATSKE ZA GRANICE JEDINICA LOKALNE SAMOUPRAVE

I.

Ovom Odlukom utvrđuje se sastav Povjerenstva Vlade Republike Hrvatske za granice jedinica lokalne samouprave (u daljnjem tekstu: Povjerenstvo) i imenuju se predsjednik, članovi i tajnik Povjerenstva.

II.

Povjerenstvo ima predsjednika, pet stalnih članova, promjenjive članove i tajnika.

III.

Predsjednik Povjerenstva po položaju je pomoćnik ministra uprave nadležan za lokalnu i područnu (regionalnu) samoupravu.

Stalni članovi Povjerenstva predstavnici su Ministarstva graditeljstva i prostornoga uređenja, Ministarstva pomorstva, prometa i infrastrukture, Ministarstva financija, Ministarstva kulture i Državne geodetske uprave.

IV.

U radu Povjerenstva sudjeluju promjenjivi članovi.

Promjenjivog člana Povjerenstva imenuje se za svaki predmet.

Promjenjivog člana imenuje, na zahtjev predsjednika Povjerenstva, župan županije u čiji sastav ulaze jedinice lokalne samouprave koje su u sporu.

Ukoliko su u sporu jedinice lokalne samouprave s područja dvije županije, i rješavanje spora može izazvati promjenu županijskih granica, u radu Povjerenstva na tom predmetu sudjeluju dva promjenjiva člana koje imenuje župan svake županije o čijem se području radi.

V.

Tajnik Povjerenstva obavlja stručne poslove za Povjerenstvo i sudjeluje u raspravi pred Povjerenstvom, bez prava odlučivanja. Tajnik Povjerenstva imenuje se na prijedlog ministra uprave.

VI.

Predsjednikom Povjerenstva iz točke III. ove Odluke imenuje se Boris Milošević, pomoćnik ministra uprave nadležan za lokalnu i područnu (regionalnu) samoupravu.

Stalnim članovima Povjerenstva imenuju se:

– Ines Merčep, predstavnica Ministarstva graditeljstva i prostornoga uređenja

– Ante Čajić, predstavnik Ministarstva pomorstva, prometa i infrastrukture

– mr. sc. Niko Rajič, predstavnik Ministarstva financija

– Tamara Perišić, predstavnica Ministarstva kulture

– Damir Pahić, predstavnik Državne geodetske uprave.

Tajnicom Povjerenstva imenuje se Andrijana Gorenac, Ministarstvo uprave.

VII.

Povjerenstvo je dužno donijeti Poslovnik o svom radu sukladno članku 28. stavku 2. Zakona o područjima županija, gradova i općina u Republici Hrvatskoj, u roku od 30 dana od dana imenovanja predsjednika i članova Povjerenstva.

Povjerenstvo donosi Poslovnik o svom radu dvotrećinskom većinom glasova svih stalnih članova Povjerenstva.

Poslovnik o radu Povjerenstva objavljuje se u »Narodnim novinama«.

VIII.

Administrativne i tehničke poslove za Povjerenstvo obavlja Ministarstvo uprave.

IX.

Ova Odluka stupa na snagu danom objave u »Narodnim novinama«.

Klasa: 022-03/12-01/12

Urbroj: 5030106-12-3

Zagreb, 8. ožujka 2012.

Predsjednik

Zoran Milanović, v. r.

Odluka, NN 31/2012-757